section_heading: Ratni pohodi
paragraph_text: Kada je papa Urban II. 1095. pozvao kršćane u Prvi križarski rat, Hugov brat Filip I. se njemu nije mogao priključiti zbog prethodne ekskomunikacije te je stoga Hugo preuzeo ulogu vođe francuskih križara, ali se ubrzo pokazalo da nema prevelike vojničke ni diplomatske sposobnosti, pa je tako svojim osornim ponašanjem značajno pokvario odnose s bizantskim carem Aleksijem. Tijekom opsade Antiohije 1098. križari su Huga poslali u Carigrad da traži pomoć od cara, ali ju nije dobio. Umjesto da se vrati svojim suborcima, Hugo se vratio u Francusku, gdje je bio žestoko kritiziran zbog tog postupka te je kao svojevrsnu pokoru odlučio sudjelovati u križarskom ratu 1101. U rujnu 1101. je u Anatoliji ranjen u okršaju sa Seldžucima te je od rana umro u Tarzu mjesec dana kasnije.